text: Reflexions entorn el conflicte nacional, el procés sobiranista, i la lluita per la Revolució Social | Elissa | Col·lectiu llibertari de Sant Andreu
  Reflexions entorn el conflicte nacional, el procés sobiranista, i la lluita per la Revolució Social
  Posted by grupelissa October 29, 2014
  La situació actual i el desenvolupament de l'anomenat Procés sobiranista» a una part dels Països Catalans ens duu inevitablement a la necessitat de replantejar-nos un cop més la qüestió nacional. Per a nosaltres no són suficients les anàlisis fets durant els darrers temps sobre el tema des d'una perspectiva anarquista. Hem volgut analitzar les contradiccions que se'ns generaven entorn el nacionalisme, les lluites d'alliberament nacional i tot el que se'n deriva, assumint-les però tenint present que gran part del debat actual entorn el «procés» respon a un intent de canalitzar el descontentament latent en la societat. Intentar desenredar tot això i entendre els factors que fan que es mobilitzi una part de la societat entorn la lluita nacional és l'objectiu d'aquesta petita aportació.
  A Catalunya, igual que a altres parts de l'Estat s'ha donat un esclat de mobilitzacions arrel de la crisi i les retallades que han dut a terme el govern català i l'espanyol en el marc de l'anomenada "Europa de l'austeritat". Davant la situació, el govern ha volgut estalviar-se el cost polític de la seva pròpia responsabilitat primer apel·lant a un pacte fiscal deficient i més tard traient a escena la qüestió de la independència. Fent creure que una Catalunya independent sortirà de la crisi i ens portarà a una millor qualitat de vida. És des d'aquesta estratègia tacticista i exculpatòria, que s'ha d'entendre el seu viratge de l'autonomisme al sobiranisme, de comparsa natural a pretès 'enemic' de l'espanyolisme centralista de Madrid. Han pogut utilitzar la qüestió nacional aprofitant el creixent calat catalanista que té una part de la societat, sobretot una petita burgesia i una classe mitjana depauperada, que s'adhereix al discurs independentista català tant per expressar el seu malestar social com per pal·liar la desafiliació i l'absència de vincle comunitari que caracteritza la nostra època. Aquests sectors socials, en general molt aferrats a l'ordre establert, no gaire disposats al conflicte, i amb poques aspiracions de realitzar canvis socials profunds, són els que nodreixen majoritàriament el moviment independentista actual. La participació de minories més revolucionàries, impulsadores de dinàmiques de lluita i desobediència que avantposen la legitimitat a la legalitat imposada, no tenen una influència excessiva en el moviment, i el que és més important, el contingut social que aquestes sostenen ha quedat generalment eclipsat pel contingut nacional, en part per l'enorme capacitat del govern per modular el debat públic a través d'un ús intensiu i extensiu dels seus aparells mediàtics. El procés sobiranista, per tant, s'ha desenvolupat generalment des d'una perspectiva victimista i superficial: «nosaltres l'únic que volem és votar», que el lliga directament al sistema democràtic i institucional sense contemplar altres vies. Des del nostre punt de vista ens trobem davant d'un moviment de masses, però no un moviment revolucionari.
  Volem superar la dicotomia estat espanyol-estat català, on sembla que formar part d'un o d'altre ens farà viure millor, més tranquils i tornarem a «estar com abans». Hem d'assumir que ja no tornarem a estar abans, perquè la sortida de la crisi no significa la tornada al vell estat sinó a l'entrada a un de nou, més dur en termes de vida i treball. La solució a aquesta conjuntura no passa per crear un Estat nou en el marc del mateix paradigma capitalista i patriarcal. La solució passa per canviar de paradigma, liquidant-ne el vell i construint-ne un de radicalment diferent que possibiliti la recuperació del control sobre les nostres vides en tots els àmbits. Creant i enfortint rojectes al marge de l'Estat i el circuit capitalista, basades en el suport mutu entorn àreas de vida com l'habitatge, l'alimentació, la salut, etc.